FI Euroopan unionin virallinen lehti CE 88/483

(2004/C 88 E/0496)

KIRJALLINEN KYSYMYS P-0027/04

esittäjä(t): Marco Pannella (Nl) komissiolle

(9. tammikuuta 2004)

Aihe: Vietnamin viranomaiset jatkavat murhaamista ja kiduttamista: 13. joulukuuta 2003 Dak Doassa sattunut tapaus — 41-vuotias uhri Nih, kristitty johtaja ja kansainvälisen radikaalipuolueen kannattaja

Vietnamin Dak Doan alueen puolisotilaalliset poliisijoukot piirittivät 13. joulukuuta 2003 Plei O Dotin kylän Ia Bangin kunnassa Dak Doan alueella Gian Lain maakunnassa ja pidättivät kaksi kylän asukasta, Nihin (41 vuotta) ja Son (44) vuotta. He olivat kumpikin kristittyjä ja Montagnard Foundation Inc. -liikkeen (MFI) ja kansainvälisen radikaalipuolueen kannattajia.

Nih oli rekisteröity numerolla 338 ja So numerolla 373 MFI:n ja kansainvälisen radikaalipuolueen jäsenluetteloihin, jotka ovat niiden kansallisten ja kansainvälisten viranomaisten käytettävissä, jotka haluavat tutkia kyseisiä tapauksia.

Nih ja So siirrettiin Dak Doan alueen vankilaan, ja heitä kidutettiin lyömällä ja antamalla sähköiskuja. Nih kieltäytyi vastaamasta kysymyksiin, eikä hän suostunut kieltämään Kristusta, ja Dak Doan poliisin vanhempi poliisimies Tuan puukotti häntä rintakehään ja leikkasi häneltä kurkun auki.

Vietnamin poliisi kuljetti Nihin ruumiin 15. joulukuuta 2003 tämän omaisille Plei O Dotiin ja esti näitä pitämästä hautajaisia. Poliisit ilmoittivat haluavansa näyttää kaikille kylän asukkaille, mitä tapahtuu niille, jotka eivät ole Vietnamin hallituksen ystäviä. Kysymyksen esittäjän tietoon ei ole vielä tullut, onko Nihin ruumis luovutettu omaisille tai haudattu.

Nih oli maanviljelijä, joka hoiti maallisia tehtäviä paikallisessa kirkossa ja joka oli aina joutunut taistelemaan hallituksen kirkon uskonnolliseen toimintaan kohdistamaa valvontaa vastaan. Hänet murhattiin, koska hän toimitti ruokaa ja apua Vietnamin ja Kambodžan välisellä rajaseudulla viidakossa piilotteleville Montagnard-heimon pakolaisille. Häneltä jäi vaimo ja kolme lasta, jotka myös ovat joutuneet uhkailun ja syrjinnän kohteeksi.

Voiko komissio ilmoittaa, onko se tietoinen edellä esitetyistä seikoista, ja jos se ei ole niistä tietoinen, mihin toimiin se on ryhtynyt vakuuttelujensa johdosta, joiden mukaan tilannetta seurataan jatkuvasti, ottaen huomioon, ettei Vietnamin hallitusta ole kertaakaan tuomittu, eikä se ole joutunut hyvittämään tekojaan? Aikooko komissio varmistaa ja taata, että edellä mainituista raakuuksista vastuussa olevat henkilöt joutuvat asianmukaisesti oikeuden eteen ja että väkivallan uhrit vapautetaan välittömästi?

Mitä mieltä komissio on siitä, että Vietnamin hallitus pitää rikoksena sellaisen kansalaisjärjestön, kuten kansainvälisen radikaalipuolueen, jäseneksi liittymistä, jolla on neuvoa-antava asema Yhdistyneiden Kansakuntien talous- ja sosiaalineuvostossa, ottaen huomioon, että kansainvälinen radikaalipuolue edistää ihmisoikeuksia väkivallattomin keinoin?

Aikooko komissio vaatia yhteistyösopimusten puitteissa Euroopan unionin valtuuskunnalle pääsyä Vietnamin keskiosien ylängöille?

Christopher Pattenin komission puolesta antama vastaus

(30. tammikuuta 2004)

Komissio on tietoinen ilmoituksista, joissa kuvataan kyseisiä Gia Lain maakunnassa tapahtuneita välikohtauksia, mutta se ei ole pystynyt todentamaan niitä, koska Vietnamin keskiosien ylänköjen tilanteesta on edelleen vaikeaa saada riippumatonta ja todennettavaa tietoa.

Kuten arvoisa parlamentin jäsen hyvin tietää, unioni seuraa tarkkaan ihmisoikeuskysymyksiä Vietnamissa, ja se kiinnittää huomiota erityisesti Vietnamin keskiosien ylänköjen tilanteeseen.

Vietnamin keskiosien ylänköjen tilanteesta voidaan todeta, että unioni on jatkuvasti vaatinut Vietnamin hallitusta parantamaan unionin valtuuskuntien sekä Yhdistyneiden Kansakuntien pakolaisasiain päävaltuutetun (UNCHR) ja muiden YK:n elinten ja edustajien pääsyä alueelle, jotta tilannetta voitaisiin arvioida paikan päällä kattavan ja riippumattoman tiedon perusteella. Vietnamin hallitus on antanut unionin troikan vierailla alueella viimeksi joulukuussa 2003, tosin hallituksen edustajan saattamana. Pääsyä alueelle valvotaan silti edelleen.

Unioni on useaan otteeseen ilmaissut huolensa vahvistetuista ihmisoikeusloukkauksista, kuten tapauksista, joissa ihmisiä on vainottu rauhanomaisen mielipiteiden ilmaisemisen takia. Tässä yhteydessä komissio haluaa pyytää arvoisaa parlamentin jäsentä tutustumaan myös komission antamaan yhteisvastaukseen kirjallisiin kysymyksiin E-3001/03—E-3003/03 (1), jotka koskivat ilmoituksia ihmisoikeusloukkauksista Vietnamin keskiosien ylängöillä, sillä vastaus on edelleen täysin ajankohtainen.

(1) EUVL C 70 E, 20.3.2004, s. 190.